દેશની રાજધાનીમાં સીએનજી સપ્લાય કરતી કંપની ઈન્દ્રપ્રસ્થ ગેસ લિમિટેડે ૧૩ શહેરો માટે બિડ કરી છે. ગેઈલની અન્ય સબસિડરી મહાનગર ગેસ લિમિટેડ અને ગુજરાત સ્ટેટ પેટ્રોલિયમ કોર્પોરેશન(GSPC)એ પણ લાઈસન્સ મેળવવા માટે બિડ કરી છે. એસ્સેલ ઈન્ફ્રાપ્રોજેક્ટ્સ લિમિટેડે સાત શહેરો માટે બિડ કરી છે. પાસે-પાસેના જિલ્લાઓને આવરી લઈને કુલ ૮૬ જ્યોગ્રાફિકલ એરિયા(GA) માટે આ બિડનો રાઉન્ડ હતો. આ ૮૬ જીએ દેશનો ૨૪ ટકા વિસ્તાર અને ૨૯ ટકા વસતી આવરી લે છે. પેટ્રોલિયમ એન્ડ નેચરલ ગેસ રેગ્યુલેટરી બોર્ડ(PNGRB)એ કહ્યું હતું કે આ નવમા રાઉન્ડ દ્વારા ૭૦,૦૦૦ કરોડ રૂપિયાનું રોકાણ આકર્ષાશે તેવો અંદાજ છે. હાલમાં દેશમાં પ્રાઈમરી એનર્જી બાસ્કેટમાં ગેસનો ૬ ટકા હિસ્સો છે, જે ઝડપથી ૧૫ ટકા કરી દેવાનો સરકારનો લક્ષ્યાંક છે. વડાપ્રધાન નરેન્દ્ર મોદીએ ૨૦૨૦ સુધીમાં એક કરોડ ઘરોમાં પાઈપથી રાંધણ ગેસ(PNG) પહોંચાડવાનો લક્ષ્યાંક રાખ્યો છે જેને પૂરો કરવા માટે આ બિડ રાઉન્ડ યોજવામાં આવ્યો હતો. બિડમાં કંપનીઓ પ્રથમ આઠ વર્ષમાં કેટલા સીએનજી સ્ટેશન સ્થાપશે અને કેટલા ઘરોમાં પાઈપલાઈનથી ગેસ પહોંચાડશે તેની વિગત આપવાની હતી. અગાઉના બિડમાં માત્ર ટેરિફ જ આપવાના હતા.